Opkomendes steel kampioen se glorie | Netwerk24
Opkomendes steel kampioen se glorie
Deur Sportredaksie 12 April 2021 12:07
Joe Smith wys trots sy WBO-ligswaargewig-gordel ná sy oorwinning die naweek oor Maxim Vlasov. Foto: Getty Images
Joe Smith van Amerika het die naweek 'n nuwe wêreldkampioen geword, maar twee ander opkomende boksers het die kollig by hom gesteel.
Smith het Maxim Vlasov van Rusland Saterdag in Tulsa, Oklahoma, met punte oor 12 rondes geklop om die Wêreldboksorganisasie se nuwe ligswaargewigkampioen te word.
Dit was 'n taai, opwindende geveg waar Smith seker gemaak het van die titel deur in die twee laaste rondes verwoed in te klim.
In een van die voorgevegte het die Nigeriese swaargewig Efe Ajagba egter die monde laat oopval met 'n dramatiese uitklophou.
Die skeidsregter Tony Crebs draf bekommerd nader met Efe Ajagba wat tevrede wegstap net nadat hy Brian Howard uitgeslaan het. Foto: Getty Images
Ajagba het Brian Howard in die derde ronde planke toe gestuur met 'n regter wat die Amerikaner se bene jellie gemaak het.
Die Nigeriër is nou onoorwonne ná 15 gevegte en hy spog met 12 uitklophoue.
In nog 'n dramatiese geveg Saterdag het die Brit Conor Benn vir Samuel Vargas van Colombia in Londen met 'n tegniese uitklophou in die eerste ronde verslaan.
Conor Benn (regs) ransel vir Samuel Vargas af. Foto: Matchroom Boxing
Met dié vertoning het die seun van die voormalige wêreldkampioen Nigel Benn gewys hy is reg om die groot kanonne in die weltergewig-afdeling aan te durf.